Mikkel Bjørn (DF), 2025-01-22:
Forslaget i dag har potentiale til at ændre hele fundamentet for, hvordan vi som samfund opfatter forældreskab og ansvaret for børn.
Forslagsstillerne ønsker at give børn mulighed for at have op til fire juridiske forældre, og hvorfor ikke flere end det?
Dansk Folkeparti må på det kraftigste tage afstand fra det her forslag, som vi mener vil skade børns trivsel, skabe unødige konflikter og også underminere selve fundamentet for vores samfund, nemlig familien.
Vi kan jo alle blive enige om, at børns rettigheder og trivsel skal beskyttes, men det her forslag risikerer at gøre præcis det modsatte.
Et barn udvikler sin identitet og emotionelle stabilitet gennem tætte og klare relationer til sine forældre, og når man udvider kredsen af juridiske forældre fra to til fire end eller potentielt flere, så skaber det en unødig kompleksitet, der kan forvirre barnet, og det mener vi ikke er hensigtsmæssigt.
Hvem er barnets primære omsorgspersoner?
Hvem skal barnet knyttes til som de vigtigste autoriteter i dets liv?
Hvad sker der, hvis de fire forældre bliver uenige om opdragelsen?
Et forældreskab handler om stabilitet, overskuelighed og tryghed i opvæksten, og fire juridiske forældre risikerer at skabe splittelse og konflikter, og det er barnet, der betaler prisen.
Som lovgivere er vi også nødt til at forholde os til virkeligheden.
Hvad sker der f.eks. ved en konfliktfyldt skilsmisse?
Hvordan afgøres spørgsmålet om bopæl og samvær, når fire forældre skal forhandle, måske med vidt forskellige holdninger og modsatrettede interesser?
Hvordan undgår vi, at børn bliver en brik i voksnes magtkampe?
Med fire juridiske forældre bliver skilsmisser ikke bare sværere, men de bliver potentielt også skadelige for barnet.
For hvem skal træffe de afgørende beslutninger, når ingen kan blive enige?
Hvem beskytter barnet mod at blive klemt mellem fire forældre, der alle har lovhjemmel til at kræve noget forskelligt?
Vi ser allerede i dag, at konflikter mellem to forældre kan udvikle sig til dybt problematiske og langvarige stridigheder, som belaster børnene, og når antallet af juridiske forældre fordobles, vil det også fordoble antallet af potentielle konflikter og dermed også risikoen for, at barnet bliver fanget midt i et kaos af de voksnes uenigheder.
Vi ved alle, at et forældreskab kræver mange svære beslutninger, store som små, altså om barnet skal vaccineres, hvilken skole det skal gå på, hvordan barnets hverdag skal struktureres, om det skal konfirmeres osv., og når vi går fra to til fire juridiske forældre, fordobler vi også risikoen for uenigheder.
Hvad gør vi, når én forælder insisterer på én løsning og de tre andre forældre mener noget helt andet?
Hvad sker der, når forældre ender i konflikter om barnets opdragelse, bopæl og skolegang?
Med fire juridiske forælder bliver det ikke bare vanskeligt, men det bliver også kaotisk, og hvem betaler prisen for de voksnes uenigheder?
Ja, det gør barnet igen.
I Dansk Folkeparti tror vi på klart definerede roller og ansvar, og når man fordeler ansvaret for et barn på fire personer, bliver det uklart, hvem der egentlig har det endelige ansvar i kritiske situationer, og hvor stopper det?
Hvis vi åbner op for fire, hvad forhindrer så, at vi om få år diskuterer fem, seks eller otte?
Vi risikerer at underminere hele forældrebegrebet og gøre det meningsløst og at efterlade børn og forældre i en juridisk og social gråzone.
Det her forslag er i virkeligheden drevet af voksnes ønske om at få juridisk anerkendelse af deres valg om at lave i polyamourøse eller regnbuefamilier, men vi kan ikke lade barnets tarv komme i anden række for at tilpasse lovgivningen til voksnes livsvalg.
Et barn har brug for stabilitet, forudsigelighed og entydige relationer
og ikke for at blive gjort til en brik i voksnes komplekse relationer.
To juridiske forældre er en simpel, velfungerende og stabil ramme, som vi ikke bør pille ved.
Dansk Folkeparti stemmer imod det her forslag, for vi mener, at det svigter barnets tarv, at det skaber unødig kompleksitet, og at det underminerer de værdier, der har skabt et stabilt og et trygt samfund.
Tak for ordet.